Jegyzőkönyv az Európai gyógyszerkönyv kidolgozásáról szóló egyezményhez

Preambulum

AZ EURÓPA TANÁCS AZON TAGÁLLAMAI, amelyek részesei az Európa Tanács szociális és közegészségügyi részegyezménye keretében kidolgozott, az Európai Gyógyszerkönyv létrehozásáról szóló, 1964. július 22-i egyezménynek (a továbbiakban: "az Egyezmény").

tekintettel az Egyezményre és különösen annak 1. cikkében foglalt rendelkezésekre,

figyelembe véve, hogy az Európai Gazdasági Közösség irányelvek formájában rendelkezéseket fogadott el az Egyezmény hatálya alá tartozó kérdések vonatkozásában, és e területen illetékességgel rendelkezik;

figyelembe véve ezért, hogy az Egyezmény 1. cikke alkalmazásához szükséges, hogy az Európai Gazdasági Közösség az Egyezmény részese lehessen;

figyelembe véve, hogy e célból az Egyezmény egyes rendelkezéseit módosítani kell,

A KÖVETKEZŐKBEN ÁLLAPODTAK MEG:

1. cikk

Az Egyezmény 3. és 5. cikkének (1) bekezdésében a "nemzeti küldöttségek" helyébe a "küldöttségek" szó lép.

2. cikk

Az Egyezmény 5. cikkének (3) bekezdése helyébe a következő szöveg lép:

"(3) A bizottság a tagjai közül titkos szavazással és a küldöttségek kétharmados szavazattöbbségével elnököt választ. Az elnök hivatali idejét és újraválasztásának feltételeit a bizottság eljárási szabályzatában kell meghatározni. Hivatali ideje alatt az elnök nem lehet tagja egyetlen küldöttségnek sem."

3. cikk

Az Egyezmény 7. cikke helyébe a következő rendelkezés lép:

"(1) Minden nemzeti küldöttség egy szavazattal rendelkezik.

(2) Minden technikai kérdésben, beleértve azt is, hogy a 6. cikkben említett monográfiákat milyen sorrendben kell elkészíteni, a bizottság döntéseit a szavazatot leadó nemzeti küldöttségek egyhangú szavazatával és a bizottságban részvételi joggal rendelkező nemzeti küldöttségek többségi részvétele mellett hozza.

(3) A bizottság minden egyéb döntését háromnegyedes szavazattöbbséggel hozza. E döntések meghozatalakor, attól az időponttól kezdve, hogy az Egyezmény az Európai Gazdasági Közösség vonatkozásában hatályba lép, a Közösség küldöttsége szavaz a tagállamok küldöttségei helyett, és a tagállami küldöttségek számával megegyező számú szavazattal rendelkezik.

Azonban, ha az egyik Szerződő Fél egyedül rendelkezne a kívánt többséggel, a szerződő felek kötelezettséget vállalnak arra, hogy egyiküknek az Európa Tanács főtitkárához eljuttatott kérelmére, a jegyzőkönyv hatálybalépése után legkorábban öt évvel újratárgyalják a szavazási eljárást."

4. cikk

Az Egyezmény 10. cikke a következő (3) bekezdéssel egészül ki:

"(3) Az Európai Gazdasági Közösség bármilyen pénzügyi részvételének feltételeit a Szerződő Felek közötti megállapodás határozza meg."

5. cikk

(1) Az Egyezmény 12. cikke a következő új (3) bekezdéssel egészül ki:

"(3) Az Európai Gazdasági Közösség csatlakozhat ezen Egyezményhez."

(2) Az Egyezmény 12. cikke (3) bekezdésének számozása (4) bekezdésre változik.

6. cikk

Az Egyezmény 13. cikke a következő új (4) bekezdéssel egészül ki:

"(4) A fenti (1), (2) és (3) bekezdést a megfelelő változtatásokkal alkalmazni kell az Európai Gazdasági Közösségre."

7. cikk

(1) E jegyzőkönyv aláírásra nyitva áll az Európa Tanács azon tagállamai számára, amelyek már aláírták az Egyezményt vagy ahhoz csatlakoztak, és az alábbiak szerint ismerhetik el magukra nézve kötelezőnek:

a) megerősítésre, elfogadásra vagy jóváhagyásra vonatkozó fenntartás nélküli aláírással; vagy

b) megerősítés, elfogadás vagy jóváhagyás fenntartásával történő aláírással, amelyet megerősítés, elfogadás vagy jóváhagyás követ.

(2) Az Európa Tanács egyetlen tagállama sem írhatja alá megerősítés, elfogadás vagy jóváhagyás fenntartása nélkül e jegyzőkönyvet, illetve nem helyezheti letétbe a megerősítés, elfogadás, valamint jóváhagyás okiratát, ha még nem részese az Egyezménynek, vagy egyidejűleg nem csatlakozik hozzá.

(3) Bármely állam, amely nem tagja az Európa Tanácsnak és csatlakozott az Egyezményhez, e jegyzőkönyvhöz is csatlakozhat.

(4) A megerősítés, elfogadás, jóváhagyás vagy csatlakozás okiratát az Európa Tanács főtitkáránál kell letétbe helyezni.

8. cikk

E jegyzőkönyv attól a naptól számított egy hónapos időszak lejártát követő hónap első napján lép hatályba, amikor az Egyezmény szerződő felei a jegyzőkönyvet magukra nézve kötelezőnek ismerték el a 7. cikk rendelkezéseivel összhangban.

9. cikk

Az Európa Tanács főtitkára értesíti a Tanács tagállamait, az Egyezményhez csatlakozott bármely szerződő államot és az Európai Gazdasági Közösséget:

a) bármely aláírásról;

b) a megerősítés, az elfogadás, a jóváhagyás vagy a csatlakozás bármely okiratának letétbe helyezéséről;

c) e jegyzőkönyvnek a 8. cikkel összhangban történő hatálybalépésének időpontjáról;

d) bármely, e jegyzőkönyvvel kapcsolatos eljárásról, értesítésről vagy közlésről.

A fentiek hiteléül az arra kellően meghatalmazottak e jegyzőkönyvet aláírták.

Kelt Strasbourgban, 1989. november hó 16. napján angol és francia nyelven, mindkét szöveg egyaránt hiteles egyetlen példányban, amely az Európa Tanács irattárában kerül letétbe. Az Európa Tanács Főtitkára az Európa Tanács valamennyi tagállama, az Egyezmény bármely egyéb szerződő állama és az Európai Gazdasági Közösség részére hiteles másolatokat továbbít.

--------------------------------------------------